钦定古今图书集成/明伦汇编/官常典/第611卷 > 王成
## 钦定古今图书集成/明伦汇编/官常典/第611卷 > 王成

按《汉书循吏传》：成，不知何郡人也，为胶东相，治甚有
声，宣帝最先褒之。地节三年，下诏曰：“盖闻有功不赏，
有罪不诛，虽唐虞不能以化天下。今胶东相成，劳来
不怠，流民自占八万馀口，治有异等之效，其赐成爵
关内侯，秩中二千石。”未及征用，会病卒官。后诏使丞
相御史问郡国上计，长吏守丞以政令得失，或对言
前胶东相成伪自增加，以蒙显赏。是后俗吏多为虚
名云。